Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: Az országgyűlési biztos a 33/1997. (XI. 12.) MKM rendelettervezet elemzése során jutott arra a következtetésre, fennáll a veszélye annak, hogy a rendelet alapján a kiemelt tudományos fokozattal rendelkező vezető oktatók meghatározott
Paragraph Index: 107

(2) Ezt a jogot a Magyar Köztársaság a munkavédelem, az egészségügyi intézmények és az orvosi ellátás megszervezésével, a rendszeres testedzés biztosításával, valamint az épített és a természetes környezet védelmével valósítja meg. A testi és lelki egészséghez való jog vizsgálata fontos szerepet játszott az országgyűlési biztosnak az öngyilkosságot megkísérlő személyek emberi és állampolgári jogainak érvényesülését elemző vizsgálatában. A vizsgálat megállapította, hogy Magyarországon az öngyilkosság, mint egészségügyi és egyben társadalmi probléma kezelésére nincs kiépített rendszer. Az ellátás módja, terjedelme és intézményei a helyi adottságoktól és esetenként az elhivatott szakemberek kezdeményezéseitől függően különböznek. Az országgyűlési biztos alkotmányos visszásságként értékelte, hogy a sürgősségi beszállításra csak orvos jogosult, azonban a mentőszolgálatnál nagyon sok esetben csak mentőtisztet tudnak biztosítani az ilyen esetekhez. Az orvosi jelenlét hiánya miatt veszélybe kerülhet az érintett állampolgárnak az Alkotmány 70/D. §-ában deklarált legmagasabb szintű testi és lelki egészséghez való joga. Alkotmányos visszásságot okoz az is, hogy a saját felelősségére távozó, de még mérgezett, egyértelműen nem tiszta tudatállapotú betegek a hatályos szabályozás folytán nem kaphatják meg azt az ellátást, amely életüknek megmentéséhez, illetve testi és lelki egészségük megőrzéséhez szükséges (OBH 5006/1997). Az országgyűlési biztos az átfogó rendőrségi vizsgálat során megállapította, hogy a rendőri munka rendszertelensége, a biológiai ritmustól való eltérés, a kedvezőtlen fizikai és pszichikai hatások fokozott jelentőségűek, ezért különösen fontos lenne a szabadidő rekreációs célú felhasználása. A felvételi előírásoknak egészségi, fizikai és pszichikai szempontból megfelelő, pályakezdő rendőrök részére szolgálatba lépésüket követően semmilyen lehetőség nincs biztosítva ahhoz, hogy alkalmasságukat megőrizzék. A kapi- 1999/18/II. szám tányságokon sportolási lehetőség nincs, a folyamatosan stresszhelyzetben végzett munkájuk során kialakuló pszichikai problémáik megoldásához nem kapnak segítséget. A kikérdezett rendőrök többsége egészségtelen életmódot folytat, munkájuk mellett sokan egyéb munkára is kényszerülnek családjuk eltartása érdekében. A vizsgált kapitányságokon az állomány jelentős része nem vesz részt a kötelező egészségügyi szűréseken, csak akkor fordulnak orvoshoz, ha az már elkerülhetetlen. Mindenütt előfordulnak olyan — többnyire a foglalkozással összefüggő eredetű — megbetegedések, amelyek megelőzhetők lettek volna. Az egészségügyi rendelkezések következetlen végrehajtása, az ellenőrzés elmulasztása megmutatkozik a betegség miatt történő nyugdíjazások, leszázalékolások viszonylagos gyakoriságában. A hatályos egészségügyi előírások figyelmen kívül hagyása, a testi, lelki egészség fenntartásához szükséges munkahelyi feltételek biztosításának elhanyagolása miatt megállapítható, hogy a vizsgált állomány körében sérelmet szenvedtek a legmagasabb testi és lelki egészség biztosításához fűződő alkotmányos jogok. A gyógyszerellátás ismert problémái az országgyűlési biztosok gyakorlatában is megjelentek. Az OBH 1781/1997. számú ügyben az országgyűlési biztos megállapította, hogy a legnagyobb testi és lelki egészséghez való jogot súlyosan sérti, ha a betegek az állapotuk javításához vagy stabilizálásához szükséges eddigi rendelkezésre álló gyógyszereket egyáltalán nem, vagy csak rendkívül nagy erőfeszítések útján kaphatják meg a jövőben. Az országgyűlési biztos általános helyettese vizsgálta az elítéltek elhelyezési körülményeit a szegedi fegyházban. A vizsgálat feltárta, hogy a büntetés-végrehajtási intézet kórházi részlegében a szükséges gyógyszerek biztosítása nem folyamatos, továbbá, hogy a gyógyító-nevelő csoportnak nincs főállású pszichiátere, és nincs megoldva az idetartozó elítéltek elkülönítése. Mindez a legnagyobb testi és lelki egészséghez fűződő joggal összefüggésben alkotmányos visszásságot okozott (OBH 1545/1997). A betegellátás hiányát formai okok is megalapozhatják. Az OBH 4598/1996. számú ügyben a panaszos a hatóságok hibájából nem rendelkezett társadalombiztosítási igazolvánnyal és ez megnehezítette, illetve költségessé tette az egészségügyi szolgáltatások igénybevételét. A hatósági mulasztás miatt állapította meg az alkotmányos visszásságot az országgyűlési biztos. Az Alkotmány 70/D. §-a tartalmazza azt az állami kötelezettséget, amely az épített és természetes környezet védelmével járul hozzá a legmagasabb szintű testi és lelki egészség biztosításához. Az egyes környezetet szennyező magatartások hatósági úton történő megszüntetésének, illetve korlátozásának elmaradása ezért alkotmányos visszásságot okozhat e joggal összefüggésben. Az országgyűlési biztos az OBH 3570/1997. számú ügyben ezen az alapon marasztalta el a környezetvédelmi felügyelőséget, illetve a polgármesteri hivatalt, mivel azok nem szereztek érvényt a testi, lelki egészséget szolgáló határozataiknak, illetve nem tettek eleget az ezzel összefüggő tájékoztatási kötelezettségüknek. 4.14. A szociális biztonsághoz való jog Alkotmány 70/E. §

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes